Коми Республикаса Юралысь Вячеслав Гайзер чолöмалiс быд во нуöдан Коми Республикаса Юралысьлöн Выль вося Ёлка вылын республикаса став челядьöс.

Виктор Савин нима республикаса академическöй драма театрын нуöдöм гаж вылö чукöртчисны регионса став районысь 250 челядь – олимпиадаясын, творческöй конкурсъясын вермысьяс, зэв бура велöдчысьяс.

Вячеслав Гайзер чолöмалiс ставнысö локтан Выль воöн да Рöштвоöн: «Тi ставöн – молодечьяс. Меным, республикаса Юралысьлы, зэв нимкодь, мый миян сэтшöм уна енбиа, вежöра, спортö пырöдчысь да зiльысь челядь.

Ме сиа ставныдлы, медым выль воын збыльмасны тiян кöсйöмъяс, медым коз улö Кöдзыд Пöль пуктас медся колана козинсö, а сiдзжö сиа став бурсö, дзоньвидзалун, шудлун тiянлы да тiян матыссаяслы, да, быть жö, творчествоын выль вермöмъяс!», - пасйис Вячеслав Гайзер.